**Sami Venäläinen** (s. 14. lokakuuta 1981 Kangasala) on suomalainen jääkiekkoilija, joka pelasi viimeksi SaiPan riveissä kaudella 2015–2016. Hän on pelipaikaltaan oikea laitahyökkääjä ja laukoo oikealta. Venäläinen pelaa useimmiten rikkovassa roolissa alemmissa ketjuissa.

Ura
---

### Seuraura

#### Uran alku

Venäläinen aloitti jääkiekon pelaamisen 6-vuotiaana Kangasalan Kisassa, mutta hän pelasi suurimman osan junioriurastaan kuitenkin Tapparassa. Venäläinen voitti joukkueessa C-nuorten Suomenmestaruuden vuonna 1998 ja pronssia vuonna 1997. NHL-joukkue Phoenix Coyotes varasi hänet kahdeksannella kierroksella 249. pelaajana kesällä 2000. Venäläinen debytoi SM-liigassa seuraavalla kaudella 2000–2001, joka toi hänelle 36 runkosarja- ja yhdessä playoff-ottelussa yhden syöttöpisteen. Venäläinen teki liigadebyyttinsä kauden avauskierroksella 14. syyskuuta 2000 paikallisvastustaja Tampereen Ilvestä vastaan. Suurimman osan kaudestaan lähinnä 13. hyökkääjänä pelannut Venäläinen voitti kauden päätteeksi SM-hopeaa. Suurimman osan kaudestaan hän pelasi kuitenkin Tapparan A-nuorissa, joissa Venäläinen voitti kauden päätteeksi Suomenmestaruuden. Syyskuussa 2001 Venäläinen teki kaksivuotisen jatkosopimuksen Tapparan kanssa.

Kaudella 2001–2002 Venäläinen murtautui Tapparan SM-liigajoukkueeseen ja sai luottoa päävalmentaja Jukka Rautakorvelta. Hän pelasi alkukaudella kärkiketjuissa Janne Ojasen rinnalla, mutta vietti loppukautensa lähinnä kolmosketjussa. Venäläinen teki kauden aikana kauden kaikissa 56 runkosarjaottelussa tehot 5+8=13 sekä kymmenessä playoff-ottelussa yhden syöttöpisteen. Hänen liigauransa avausmaali syntyi 25. lokakuuta 2001 paikallisottelussa Ilvestä vastaan. Venäläisen osuma jäi Tapparan 3–2-voittoon päättyneen ottelun ratkaisumaaliksi. Hän voitti kauden päätteeksi SM-hopeaa. Kausi 2002–2003 päättyi puolestaan Suomenmestaruuteen. Tammikuussa 2003 Venäläinen teki kaksivuotisen jatkosopimuksen Tapparan kanssa.

#### Läpimurto ja nousu kärkiketjuihin

Kaudella 2003–2004 Venäläinen nousi Tapparan ykkösketjuun ja teki runkosarjassa 56 ottelussa tehot 18+15=33, joilla hän oli joukkueen paras pistemies ja jakoi sisäisen maalipörssin voiton Marko Ojasen kanssa. Venäläinen avasi maalitilinsä pudotuspeleissä kaikkien aikojen ensimmäistä kertaa SM-liigassa pelatun "Villi kortti" -kierroksen toisessa ottelussa 9. maaliskuuta 2004 Espoo Bluesia vastaan, jolloin hän teki Tapparan 1–4-voittoon päättyneen ottelun ratkaisumaalin. Blues vei ottelusarjan kuitenkin voitoin 2–1. Tammikuussa 2004 Venäläinen jatkoi sopimustaan joukkueen kanssa vuodella. Kaudella 2004–2005 hän teki runkosarjassa 11 tehopistettä. Varsinkin Venäläisen alkukausi oli vaikea. Kaudella 2005–2006 hän paransi peliään, nousi takaisin Tapparan kärkiketjuihin ja teki 22 tehopistettä. Joulukuussa 2005 Venäläinen teki kolmivuotisen jatkosopimuksen joukkueen kanssa.

Venäläinen pelasi kauden 2006–2007 lähinnä Tapparan ykkösketjussa Stefan Öhmanin ja Petri Kontiolan rinnalla. Hän oli 14 osumallaan joukkueen kolmanneksi paras maalintekijä Quinn Hancockin kanssa. Venäläinen onnistui tekemään liigauransa ensimmäisen kypärätempun 4. tammikuuta 2007 Porin Ässiä vastaan. Hänen toinen osumansa ratkaisi Tapparalle 8–2-murskavoittoon päättyneen ottelun. Venäläinen palkittiin *Ilta-Sanomien* kahden tähden tähtipelaajana. Kaudella 2007–2008 hän esiintyi ajoittain Tapparan ykkösketjussa Janne Ojasen ja Timo Koskelan rinnalla. Venäläinen vietti kautensa kuitenkin suurimmaksi osaksi alemmissa ketjuissa, mutta hän onnistui roolistaan huolimatta kuitenkin tekemään kauden aikana 16 osumaa. Venäläinen voitti kauden päätteeksi SM-pronssia.

#### Siirtyminen TPS:ään

Venäläinen ei jatkanut Tapparassa enää viimeistä sopimuskauttaan 2008–2009, vaan hän siirtyi suuremman roolin perässä kaksivuotisella sopimuksella Turun Palloseuran riveihin. Venäläisen toinen sopimuskausi 2009–2010 päättyi Suomenmestaruuteen. Hän teki TPS:n kanssa vuoden mittaisen jatkosopimuksen maaliskuussa 2010. Kaudella 2010–2011 joukkueensa kapteenistoon noussut Venäläinen kuului heikon kauden pelanneen TPS:n suurimpiin onnistujiin ja teki SM-liigan yhden kauden piste-ennätyksensä tehoilla 10+24=34, joilla hän oli joukkueen paras syöttäjä ja toiseksi paras pistemies Antti Erkinjuntin kanssa.

#### Paluu Tapparaan ja siirto LeKin kautta SaiPaan

Kaudeksi 2011–2012 Venäläinen palasi kaksivuotisella sopimuksella kasvattajaseuraansa Tapparaan. Hänestä tuli joukkueen varakapteeni. Kaudella 2012–2013 Venäläinen jäi Tapparassa pieneen rooliin ja hän pelasi kauden aikana myös kahdeksan ottelua lainalla Mestis-joukkue Lempäälän Kisassa. Venäläinen putosi kevätkaudella Tapparan kokoonpanosta ja sai ratkaisupeleissä näytönpaikan, kun Aleksander Barkov ja Chris Connolly loukkaantuivat. Venäläinen voitti kauden päätteeksi SM-hopeaa ja teki toukokuussa 2013 vuoden mittaisen jatkosopimuksen Tapparan kanssa. Pelaajasopimus purettiin elokuussa. Venäläinen siirtyi kauden 2013–2014 kynnyksellä toistaiseksi voimassa olleella sopimuksella LeKiin, kunnes hän siirtyi lokakuussa 13. joulukuuta asti ulottuvalla sopimuksella Saimaan Palloon. Venäläisen sopimuksessa oli optio loppukaudesta, joka käytettiin joulutauon alettua. Toukokuussa 2014 hän teki vuoden mittaisen jatkosopimuksen SaiPan kanssa. Helmikuussa 2015 Venäläisen sopimusta jatkettiin taas vuodella. Venäläinen jakoi kaudella 2015–2016 pudotuspeleissä SaiPan sisäisen tehotilaston voiton Ville Hämäläisen kanssa lukemalla +2.

#### Saksan DEL-liiga

Venäläinen siirtyi kaudeksi 2016–2017 vuoden mittaisella sopimuksella Saksan DEL-liigan nousijajoukkue Fischtown Pinguinsin riveihin. Sopimuksesta huolimatta Venäläinen ei kuitenkaan pelannut ainuttakaan peliä Saksassa.

### Maajoukkueura

Venäläinen pelasi alle 20-vuotiaiden MM-kilpailuissa vuonna 2001 voittaen hopeaa sekä alle 18-vuotiaiden MM-kilpailuissa vuonna 1999 voittaen maailmanmestaruuden. Suomen A-maajoukkueeseen hän sai ensituntumaa, kun Venäläinen valittiin Suomen ensimmäiseen MM-leiriryhmään vuoden 2004 turnaukseen ja hän teki A-maajoukkuedebyyttinsä näin ollen 1. huhtikuuta 2004 Joensuussa Venäjää vastaan.

Yhteensä Venäläinen on pelannut kolme A-, 26 nuorten ja 11 poikien maaottelua.

Muuta
-----

Venäläinen pelaa myös Rullakiekon SM-liigaa Pahalammen joukkueessa. Hän harrasti yläasteikäiseksi asti myös jalkapalloa. Hän on suorittanut urheiluluokalla hotelli-, ravintola- ja suurtalousalan tutkinnon sekä myynnin ammattitutkinnon ja datanomin tutkinnon.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1998–1999 | Tappara | A-SM | 10 | 3 | 2 | 5 | 29 | – | – | – | – | – |  |  |  |  |  |  | U18 | 7 | 0 | 3 | 3 | 2 |
| 1999–2000 | Tappara | A-SM | 37 | 8 | 9 | 17 | 18 | 10 | 3 | 4 | 7 | 6 |
| 2000–2001 | Tappara | A-SM | 21 | 6 | 13 | 19 | 12 | 9 | 3 | 1 | 4 | 0 |  |  |  |  |  |  | JMM | 7 | 1 | 1 | 2 | 0 |
|  | Tappara | SM-liiga | 36 | 0 | 1 | 1 | 4 | 1 | 0 | 0 | 0 | 0 |
| 2001–2002 | Tappara | SM-liiga | 56 | 5 | 8 | 13 | 24 | 10 | 0 | 1 | 1 | 8 |
| 2002–2003 | Tappara | SM-liiga | 55 | 5 | 9 | 14 | 48 | 13 | 0 | 0 | 0 | 10 | Kanada-malja |
| 2003–2004 | Tappara | SM-liiga | 56 | 18 | 15 | 33 | 22 | 3 | 1 | 0 | 1 | 0 |
| 2004–2005 | Tappara | SM-liiga | 55 | 5 | 6 | 11 | 32 | 8 | 1 | 2 | 3 | 6 |
| 2005–2006 | Tappara | SM-liiga | 56 | 10 | 12 | 22 | 48 | 6 | 1 | 0 | 1 | 12 |
| 2006–2007 | Tappara | SM-liiga | 54 | 14 | 7 | 21 | 67 | 5 | 0 | 0 | 0 | 4 |
| 2007–2008 | Tappara | SM-liiga | 54 | 16 | 8 | 24 | 52 | 11 | 0 | 2 | 2 | 10 |
| 2008–2009 | TPS | SM-liiga | 56 | 7 | 18 | 25 | 42 | 8 | 1 | 3 | 4 | 6 |
| 2009–2010 | TPS | SM-liiga | 43 | 10 | 10 | 20 | 66 | 15 | 1 | 6 | 7 | 4 | Kanada-malja |
| 2010–2011 | TPS | SM-liiga | 58 | 10 | 24 | 34 | 32 | – | – | – | – | – |
| 2011–2012 | Tappara | SM-liiga | 58 | 8 | 17 | 25 | 55 | – | – | – | – | – |
| 2012–2013 | LeKi | Mestis | 8 | 3 | 2 | 5 | 2 | – | – | – | – | – |
|  | Tappara | SM-liiga | 30 | 3 | 5 | 8 | 28 | 10 | 2 | 0 | 2 | 6 |
| 2013–2014 | LeKi | Mestis | 11 | 4 | 5 | 9 | 2 | – | – | – | – |  |
|  | SaiPa | SM-liiga | 45 | 3 | 12 | 15 | 49 | 13 | 1 | 1 | 2 | 2 |
| 2014–2015 | SaiPa | SM-liiga | 58 | 4 | 9 | 13 | 38 | 7 | 1 | 1 | 2 | 2 |
| 2015–2016 | SaiPa | SM-liiga | 59 | 10 | 14 | 24 | 49 | 6 | 1 | 1 | 2 | 2 |
| 2016–2017 | Fischtown Pinguins Loukkaantunut | DEL | 0 | 0 | 0 | 0 | 0 | 0 | 0 | 0 | 0 | 0 |
| 16 kautta | yhteensä | SM-liiga | 829 | 128 | 175 | 303 | 654 | 116 | 10 | 17 | 27 | 72 |

Lähteet
-------

* Sami Venäläinen The Internet Hockey Databasessa (englanniksi)
* Sami Venäläinen *Elite Prospects*. Everysport Media Group AB.  (englanniksi)

### Viitteet

1. 1 2  Lindroos-Kortelainen, Niina; Huhtala, Minttu: Venun tarina  15.3.2013. Tappara Fan Club.  Arkistoitu 21.10.2013. Viitattu 21.10.2013.
2. ↑  Sami Venäläinen – Jatkoaika.com – Kaikki jääkiekosta
3. ↑  Tilastot – Liiga  14.9.2000. Liiga. Viitattu 21.10.2013.
4. 1 2 3 4 5 6 7  Sami Venäläinen *Elite Prospects*. Everysport Media Group AB.  (englanniksi)
5. ↑  Tappara sopimuksiin nuorten pelaajien kanssa *Jatkoaika.com*.  9.9.2001. Jatkoaika r.y. Viitattu 21.10.2013.
6. ↑  Arpen, Matias; Järvinen, Johannes: Tapparalle toinen peräkkäinen hopea *Jatkoaika.com*.  20.6.2002. Jatkoaika r.y. Viitattu 21.10.2013.
7. ↑  Raportti – Liiga  25.10.2001. Liiga. Viitattu 21.10.2013.
8. ↑  Tappara solmi jatkosopimuksia *Jatkoaika.com*.  31.1.2003. Jatkoaika r.y. Viitattu 21.10.2013.
9. ↑  Raportti – Liiga  9.3.2004. Liiga. Viitattu 21.10.2013.
10. ↑  Lehdolle ja Venäläiselle jatkoa Tapparassa *Jatkoaika.com*.  28.1.2004. Jatkoaika r.y. Viitattu 21.10.2013.
11. ↑  Järvinen, Johannes: Tapparan pelaaja-arvostelut *Jatkoaika.com*.  28.1.2004. Jatkoaika r.y. Viitattu 21.10.2013.
12. ↑  Niinisalo, Petri: Tops and flops – Tapparan pelaaja-arvostelu 2005–06 *Jatkoaika.com*.  28.4.2006. Jatkoaika r.y. Viitattu 21.10.2013.
13. ↑  Venäläinenkin jatkaa Tapparassa *Jatkoaika.com*.  22.12.2005. Jatkoaika r.y. Viitattu 21.10.2013.
14. ↑  Hiitelä, Juha: Venäläinen nautti ensimmäisestä hattutempustaan *Jatkoaika.com*.  4.1.2007. Jatkoaika r.y. Viitattu 21.10.2013.
15. ↑  Raportti – Liiga  4.1.2007. Liiga. Viitattu 21.10.2013.
16. ↑  Tilastot – Liiga  4.1.2007. Liiga. Viitattu 21.10.2013.
17. ↑  Niinisalo, Petri; Hoikkala, Mikael: Tasaisen tappava ryhmä – Tapparan pelaaja-arvostelut 2007–08 *Jatkoaika.com*.  25.4.2008. Jatkoaika r.y. Viitattu 21.10.2013.
18. ↑  TPS:lle nippu uusia sopimuksia *Jatkoaika.com*.  9.4.2008. Jatkoaika r.y. Viitattu 21.10.2013.
19. ↑  Hattunen ja Venäläinen jatkavat TPS:ssä *Jatkoaika.com*.  15.3.2010. Jatkoaika r.y. Viitattu 21.10.2013.
20. ↑  Tapparalle hyökkääjäsaalis Aurajoesta *Jatkoaika.com*.  12.4.2011. Jatkoaika r.y. Viitattu 21.10.2013.
21. ↑  Härkönen, Tuomas: Tapparan pelaaja-arvostelut 2012-2013 *Jatkoaika.com*.  12.6.2013. Jatkoaika r.y. Viitattu 21.10.2013.
22. ↑  Lehtinen, Lauri: Tappara-puurtajan kärsivällisyys palkittiin – "Tunneskaala on ollut tosi laaja" *Jatkoaika.com*.  15.4.2013. Jatkoaika r.y. Viitattu 21.10.2013.
23. ↑  Tappara julkisti joukkueensa – Puistola palaa kirvesrintoihin *Jatkoaika.com*.  20.5.2013. Jatkoaika r.y. Viitattu 21.10.2013.
24. ↑  Sami Venäläinen ja Jesse Jyrkkiö eivät jatka Tapparassa *Jatkoaika.com*.  12.8.2013. Jatkoaika r.y. Viitattu 21.10.2013.
25. ↑  LeKille rutkasti liigakokemusta *Jatkoaika.com*.  10.9.2013. Jatkoaika r.y. Viitattu 21.10.2013.
26. ↑  Venäläinen siirtyy SaiPaan *Jatkoaika.com*.  20.10.2013. Jatkoaika r.y. Viitattu 21.10.2013.
27. ↑  Sami Venäläinen jatkaa Lappeenrannassa *Jatkoaika.com*.  14.12.2013. Jatkoaika r.y. Viitattu 15.12.2013.
28. ↑  Kokenut Venäläinen jatkaa SaiPan riveissä *Jatkoaika.com*.  23.5.2014. Jatkoaika r.y. Viitattu 1.4.2016.
29. ↑  SaiPa solmi jatkosopimukset profiilihyökkääjiensä kanssa *Jatkoaika.com*.  28.2.2015. Jatkoaika r.y. Viitattu 1.4.2016.
30. ↑  Liiga-konkari suuntaa DEL-liigaan *Jatkoaika.com*.  4.7.2016. Jatkoaika r.y. Viitattu 4.7.2016.
31. ↑
32. ↑  Maajoukkueen ensimmäinen leiriryhmä valittu *Jatkoaika.com*.  26.3.2004. Jatkoaika r.y. Viitattu 21.10.2013.
33. ↑  Pelaajat U V W Å Ä Ö *Tappara.fi*. Tamhockey Oy. Viitattu 21.10.2013.